钦定古今图书集成/明伦汇编/氏族典/第084卷 > 胡沂
## 钦定古今图书集成/明伦汇编/氏族典/第084卷 > 胡沂

按《宋史胡沂传》，“沂字周伯，绍兴馀姚人。父宗伋，号醇
儒，能守所学。沂绍兴五年进士，至二十八年始入为
正字，迁校书郎。孝宗受禅，除国子司业，寻擢殿中侍
御史。时龙大渊、曾觌以藩邸旧恩除知阁门事，张震、
刘珙、周必大相继缴回词命，沂论其市权招士，请屏
远之，未听，而谏官刘度坐抗论左迁，沂累章益恳切”，
好进者嫉其言，共排之，沂亦请去，遂以直显谟阁主
管台州崇道观。乾道元年，召为宗正少卿，进中书舍
人、给事中，除吏部侍郎。寻以目疾丐祠。八年，复拜给
事中，进礼部尚书。上顾沂厚，有大用意，而沂资性恬
退，无所依附，数请去。淳熙元年，卒。